พิธีพิจารณาความตั้งใจครั้งที่ 2

**(อาทิตย์ที่ 4 เทศกาลมหาพรต)**



หลังจากจบการเทศน์ พระสงฆ์เรียกผู้ได้รับเลือกสรรและพ่อแม่อุปถัมภ์ออกมายืนข้างหน้าพระสงฆ์ขอให้ทุกคนในวัดสวดภาวนาฝากตัวเอง และเพื่อผู้ได้รับเลือกสรรไว้ในพระหัตถ์ โดยให้ข้อคิดเตือนใจว่าเราสามารถเห็นตัวเราเองจริงๆ อาศัยแสงสว่างของพระเป็นเจ้า จงพิจารณาตัวด้วยการอุทิศตัวทั้งหมดแด่พระเป็นเจ้า เราทุกคนยังต้องการการชำระตนอย่างสม่ำเสมอ

 หลังจากนั้น พระสงฆ์หันมาหาผู้ได้รับเลือกสรร ขอให้ทุกคนภาวนาเพื่อการกลับใจที่แท้จริงและอุทิศตนเองทั้งครบแด่พระเป็นเจ้าขอให้ผู้ได้รับเลือกคุกเข่าลง โดยกล่าวว่า

**พระสงฆ์ เชิญผู้ได้รับเลือกสรรคุกเข่าและสวดภาวนา**

**บทภาวนาเพื่อผู้ได้รับเลือกสรร**

(ขณะสวดภาวนาเพื่อผู้ได้รับเลือกสรร พ่อแม่อุปถัมภ์วางมือบนบ่าของลูกอุปถัมภ์)

**พระสงฆ์ ให้เราภาวนาเพื่อผู้ที่พระเป็นเจ้าทรงเรียกมา เพื่อพวกเขาจะได้ซื่อสัตย์ต่อพระองค์และเป็นพยานยืนยันถึงพระวาจาอันทรงชีวิต**

ผู้อ่าน 1 เพื่อให้ผู้ได้รับเลือกสรรยึดมั่นในความจริงของพระคริสตเจ้า ด้วยสิ้นสุดจิตใจ เพื่อจะได้พบกับอิสรภาพ สันติสุข และเก็บรักษาเอาไว้เสมอ ให้เราภาวนา

**ทุกคน โปรดสดับฟังเถิดพระเจ้าข้า**

ผู้อ่าน 2เพื่อผู้ได้รับการเลือกสรรจะได้ถวายพระสิริมงคลแด่พระเป็นเจ้าเท่านั้น ด้วยการชอบไม้กางเขนที่คนอื่นมองว่าเป็นเรื่องโง่เขลาแก่ผู้ชาญฉลาดฝ่ายโลก ให้เราภาวนา

ผู้อ่าน 3 เพื่อผู้ได้รับเลือกสรรสามารถขจัดความกลัวออกไป และก้าวต่อไปด้วยความมั่นใจ อาศัยอำนาจของพระจิตเจ้า ให้เราภาวนา

ผู้อ่าน 4 เพื่อผู้ได้รับเลือกสรรได้ฝักใฝ่เรื่องวิญญาณ สามารถพบความศักดิ์สิทธิ์และความยุติธรรมในองค์พระจิตเจ้า ให้เราภาวนา

ผู้อ่าน 5 เพื่อผู้ทนทุกข์ทรมานจากการถูกเบียดเบียน เพื่อเห็นแก่พระนามของพระคริสตเจ้า เขาจะได้รับพละกำลังเข้มแข็งในองค์พระคริสตเจ้า ให้เราภาวนา

ผู้อ่าน 6 เพื่อครอบครัวและชนชาติต่างๆ ที่ถูกกีดกันไม่ให้เข้ามารับความเชื่อ จะได้รับอิสรภาพในการเชื่อถึงพระวาจาของพระเจ้า ให้เราภาวนา

ผู้อ่าน 7 เพื่อบุคคลที่เผชิญกับค่านิยมต่างๆ ของโลก จะสามารถมั่นคงอยู่ในความเชื่อตามจิตตารมณ์แห่งพระวาจาของพระเจ้า ให้เราภาวนา

ผู้อ่าน 8 เพื่อโลกของเราที่พระบิดาเจ้าทรงรัก โปรดให้มนุษย์ทั่วโลกได้มาซึ่งอิสรภาพในจิตใจอย่างสมบูรณ์ในพระศาสนจักร และไม่ผูกผันกับกิเลสตัณหาใดๆ ให้เราภาวนา

**บทภาวนาขับไล่ปีศาจ**

(พระสงฆ์หันหน้ามาทางผู้ได้รับเลือกสรรพร้อมกับยื่นมือออก ภาวนาว่า)

พระสงฆ์ ให้เราภาวนา

ข้าแต่พระเป็นเจ้าผู้ทรงพระเมตตา

 พระองค์ได้โปรดให้คนตาบอดแต่กำเนิดเชื่อถึงพระบุตร

 เป็นประชากรของพระองค์

 ขอโปรดให้ผู้ได้รับเลือกสรรเหล่านี้

 พ้นความลุ่มหลงซึ่งทำให้เขาตาบอด

 โปรดให้กลายเป็นบุตรแห่งความสว่างตลอดไป

 ทั้งนี้ ขอพึ่งพระบารมีพระคริสตเจ้าของข้าพเจ้าทั้งหลาย

ทุกคน อาแมน

(พระสงฆ์วางมือเหนือศีรษะผู้ได้รับเลือกแต่ละคน จากนั้นยื่นมือเหนือทุกคน ภาวนาว่า)

**พระสงฆ์ ข้าแต่พระเยซูคริสตเจ้า**

พระองค์ทรงเป็นความสว่างส่องทางมนุษย์ทุกคน อาศัยพระจิตแห่งความจริง

โปรดช่วยมนุษย์ทุกคนให้พ้นอำนาจปีศาจเจ้าแห่งความมุสา

โปรดให้บรรดาผู้ได้รับเลือกสรรเหล่านี้มีน้ำใจดี

เพื่อจะได้เห็นความสว่างของพระองค์

เยี่ยงคนตาบอดที่กลับแลเห็น

ให้เขากล้าแสดงตัวเป็นคริสตชน

พระองค์ผู้ทรงจำเริญและครองราชย์ตลอดนิรันดร

ทุกคน อาแมน

**พิธีกร**  เชิญยืนเพื่อยืนยันความเชื่อของเราพร้อมกัน

พระสงฆ์ ข้าพเจ้าเชื่อในพระเจ้าหนึ่งเดียว

**สัตบุรุษ พระบิดาผู้ทรงสรรพานุภาพ เนรมิตฟ้าดิน ทั้งสิ่งที่เห็นได้และเห็นไม่ได้**

พระสงฆ์ ข้าพเจ้าเชื่อในพระเยซูคริสตเจ้า พระบุตรหนึ่งเดียวของพระเจ้า

**สัตบุรุษ ทรงบังเกิดจากพระบิดาก่อนกาลเวลา**

พระสงฆ์ ทรงเป็นพระเจ้าจากพระเจ้า

**สัตบุรุษ ทรงเป็นองค์ความสว่างจากองค์ความสว่าง**

พระสงฆ์ ทรงเป็นพระเจ้าแท้จากพระเจ้าแท้

**สัตบุรุษ มิได้ถูกสร้างแต่ทรงบังเกิดร่วมพระธรรมชาติเดียวกับพระบิดา**

พระสงฆ์ อาศัยพระบุตรนี้ ทุกสิ่งได้รับการเนรมิตขึ้นมา

**สัตบุรุษ เพราะเห็นแก่เรามนุษย์ เพื่อทรงช่วยเราให้รอด พระองค์จึงเสด็จจากสวรรค์**

พระสงฆ์ พระองค์ทรงรับสภาพมนุษย์ จากพระนางมารีย์พรหมจารี ด้วยพระอานุภาพของพระจิตเจ้า

**สัตบุรุษ และทรงบังเกิดเป็นมนุษย์**

พระสงฆ์ สมัยปอนทิอัส ปิลาต พระองค์ทรงถูกตรึงกางเขนเพื่อเรา

**สัตบุรุษ พระองค์สิ้นพระชนม์และถูกฝังไว้**

พระสงฆ์ ทรงกลับคืนพระชนมชีพในวันที่สาม ตามความในพระคัมภีร์

**สัตบุรุษ เสด็จสู่สวรรค์ประทับเบื้องขวาพระบิดา**

พระสงฆ์ พระองค์จะเสด็จมาอีกด้วยพระสิริรุ่งโรจน์เพื่อทรงพิพากษาผู้เป็นและผู้ตาย

**สัตบุรุษ รัชสมัยของพระองค์จะไม่สิ้นสุด**

พระสงฆ์ ข้าพเจ้าเชื่อในพระจิต พระเจ้าผู้ทรงบันดาลชีวิต

**สัตบุรุษ ทรงเนื่องมาจากพระบิดาและพระบุตร**

พระสงฆ์ ทรงรับการถวายสักการะและพระสิริรุ่งโรจน์ร่วมกับพระบิดาและพระบุตร

**สัตบุรุษ พระองค์ดำรัสทางประกาศก**

พระสงฆ์ ข้าพเจ้าเชื่อว่ามีพระศาสนจักรหนึ่งเดียว ศักดิ์สิทธิ์ สากลและสืบเนื่องจากอัครสาวก

**สัตบุรุษ ข้าพเจ้าประกาศยืนยันว่า มีศีลล้างบาปหนึ่งเดียวเพื่อ อภัยบาป**

พระสงฆ์ ข้าพเจ้ารอวันที่ผู้ตายจะกลับคืนชีพ

**สัตบุรุษ และคอยชีวิตในโลกหน้า อาแมน**

**พระสงฆ์** **เชิญกลับไปโดยสวัสดิภาพ ขอพระเจ้าสถิตกับท่านเสมอ**

ผู้รับเลือกสรร อาแมน